**SÅMANNSSØNDAG**

17. FEBRUAR 2018

*Evangelietekst: Matt 13,24-30*

*Lesetekster: 5 Mos 6,1-9 og 2 Tim 1,1-5; 3,14-17*

*Liturgisk farge: Grønn*

**TIL DAGEN: ORDETS VEI**

Dagens tekster er i seg selv verd et gudstjenestebesøk! 5 Mos 6 er lovens «indrefilet». Her hører vi budenes intensjon: «at dere skal leve», den jødiske trosbekjennelsen: «hør Israel, Herren er vår Gud, Herren er en», lovens sum: «du skal elske Herren av hele ditt hjerte», og vi gis *en vei* å gå: «du skal bevare ordene i ditt hjerte». Det gjør vi ved å gjenta dem, reflektere over dem, skrive dem ned, ha dem for øye sent og tidlig. Veien er mao det som senere, i kristen tradisjon, ble kalt *meditatio*. Gjennom gjentagelsen, refleksjonen og påminnelsen synker ordene litt etter litt fra hodet til hjertet, og virker i sentrum av våre liv. Formaningen til Timoteus om «å holde fast på det du har lært» handler om det samme. Vi formanes ikke til å engstelig snevre inn perspektivet vårt til «det vi er oppdratt i». Tvert imot formanes vi til å uavlatelig la oss forme og omforme av de hellige skriftene. Gjennom åndelig lesning, bønn og meditasjon skriver de seg inn i våre hjerter. Slik kan vi lære å leve ut fra den virkeligheten Jesus brakte nær, Guds rike, og utrustes til «all god gjerning».

**TIL TEKSTEN:**

Prekenteksten står i kontrast til den undervisende og formanende tonen i lesetekstene ved at den gjengir en liknelse. Liknelser formidler ikke en sak, men berører tilhørernes følelser og lengsler gjennom bilder og fortellinger. Den som søker «klare svar», som vil gripe og begripe, blir stående skuffet tilbake. Men den som Gud har åpnet/har åpnet seg for Gud, hører og ser med sine indre sanser «himmelrikets hemmeligheter» (gresk: mysterion).

Liknelser, ikke sakprosa, utgjør hjertet i Jesu forkynnelse. Det henger sammen med at budskapet er et mysterium: Guds rike har brutt fram og er iblant oss i Jesus Kristus, men enda på skjult vis. Det lar seg ikke fullt uttrykke med ord og gripe med tanken. Men det kan allikevel erfares. Jesu tilslørte herlighet bryter fram i hvert ord. Joachim Jeremias mener at sammenliknet med annet billedspråk fra samtiden, har Jesu liknelser «en uttalt personlig egenart, en unik klarhet og enkelhet, en uovertruffen utforming». Her kommer vi tettere på Jesus enn i noen andre deler av evangeliene.

Liknelsen om ugresset i hveten er en av de fire «vekstliknelsene» i Mt. 13. De henter sine motiver fra jordbruket/naturens verden. Betegnelsen «vekstliknelser» er allikevel upresis og misvisende. Det samlende temaet i disse liknelsene er ikke vekst, men snarere sammenhengen og spenningen mellom det som blir sådd og det som høstes. Liknelsen om ugresset i hveten har klare allegoriske enkelttrekk – bonden er Jesus, åkeren er verden, ugresset kommer fra djevelen, osv. Samtidig har den et klart hovedpoeng, som er det samme som i liknelsen om fiskenoten.

Utgangspunktet for begge disse liknelsene er jødiske forventninger om Gudsrikets komme. Guds rike ble grunnleggende forstått som «Guds herrevelde», som etableres gjennom dommen, der Gud fjerner all motstand og setter sin vilje igjennom. Jesus står fram med et budskap om at Guds rike er kommet nær. Men den forventede dommen uteblir. Ja, ikke bare det, Jesus omgir seg med «tollere og syndere». I stedet for dommen manifesterer Guds nåde seg på overveldende vis. Hvordan henger det sammen? Jesus svarer gjennom liknelsen om ugresset i hveten. Dommen kan ikke komme først. Først må det sås. Så skal det spire og gro og høstes. Først når høsten er ferdig, er tiden inne for å skille ugresset fra hveten. Det forblir et åpent spørsmål om Jesus i disse liknelsene svarer på kritikk utenfra eller korrigerer feilaktige forventninger blant sine egne disipler.

**TIL PREKENEN:**

Noen temakretser til prekenen:

*Kristus*. Guds rike er ikke primært Guds herrevelde, men Guds frelsesvirkelighet, en ny himmel og en ny jord med rettferd og fred. Frøet til den nye frelsesvirkeligheten legges i jorden gjennom Jesu jordiske virke: hans forkynnelse, undergjerninger, mottagelse av synderne, død og oppstandelse. En varig frelsesvirkelighet lar seg rett og slett ikke etablere gjennom lov og dom, heller ikke i den sekulære versjonen av dette med menneskerettigheter, demokrati og rettssamfunn. Den kan bare opprettes gjennom en ny skapelse. Kimen og kraften til dette er allerede til stede i Jesu oppstandelse og Åndens komme.

*Naturen.* Liknelsen trekker en parallell mellom naturen og Guds rike. Det handler om noe langt mer enn et bilde. Vi snakker om analoge virkeligheter. Gud handler aldri på «unaturlig» eller «overnaturlig» vis. Det vi ser i naturen viser oss Guds vei med alt. Derfor oppfordres vi til å «gå til mauren og bli vis». Sammenhengen mellom skapelse og frelse innebærer også at all natur inngår i den nyskapte virkeligheten. Mennesket er og forblir et stykke natur og inngår i en uløselig sammenheng med «allnaturen».

*Kirkens tid.* Det er sjeldent i evangeliene at blikket rettes så direkte mot kirken som her. Bak liknelsen ligger det en skuffelse over Gudsrikets menighet, som mange kjenner på også i dag. Prekenen bør derfor gripe anledningen til å tyde kirkens skader og prøvelser ut fra Jesu perspektiv. Hvorfor er det så mye ugress i kirken, og hvordan skal vi forholde oss til det? Noen liker å tenke at Jesus og sjelefienden leder hver sine flokker som står mot hverandre. Men slik er det ikke, sier Jesus. Begge gjør sitt såmannsarbeid over alt og i alle. Det er alt om å gjøre å kunne *skjelne* mellom godt og ondt, rett og vrangt, men det er umulig å avsondre det ene fra det andre.

Like lite som den enkelte kristne skal menigheten tolke vrang lære, hykleri og fall i dens midte, som uttrykk for at den er uverdig. Det hører rett og slett med til vilkårene i verden at sjelefienden er på ferde i den for å ødelegge det Jesus sår. Det er forståelig at både vår egen og menighetens blandede framtoning skaper sorg og utålmodighet. De som kjenner på slike følelser blir ikke irettesatt, men advart. De har ikke stilt feil diagnose, Gud ser skadene like tydelig som de. Men det er ikke Guds vilje at de foregriper utskillingen på dommens dag gjennom en renselsesaksjon her og nå.

Så langt har Jesu advarsel i stor grad vært forgjeves. Kirkehistorien er *sterkt* preget av forsøk på å danne rene(re) menigheter. «Kristne øvrigheter» har utført brutale «kjetter- og synderdommer» for å rense samfunnet. Og følelsen av skuffelse har ledet «brennende hjerter» til selvvalgt separasjon og forsøk på å finne eller danne rene(re) menigheter. I Jesu øyne er begge deler tegn på utålmodighet, og det er ikke en kristen dyd. Liknelsen om ugresset i hveten skal derimot ikke avholde kirken fra å søke å motvirke villedende liv og lære i dens midte eller drive kirketukt når dens identitet står på spill. Kirkens nei til nazi-regimet er et eksempel på slik kirketukt. Det som sjelefienden sår, blir verken oversett, bagatellisert eller skånet. Poenget er at iveren etter kirkens renhet setter et svermerisk mål, et mål som er uten rot i Guds virkelighet.

*Guds tålmodighet.* Guds holdning er avventende. Gjennom bondens overlegning skimter vi hemmeligheten i denne holdningen: Guds langmodighet. At Gud venter med dommen, betyr *nådetid for alle.* Guds langmodighet er ikke passiv, men dynamisk. Gud virker uavlatelig gjennom Ånden, ordet og sakramentene for å nyskape virkeligheten. Gjennom boten kan «den som i dag går feil, i morgen komme til rette» (Luther). I dag inviteres vi særlig til å åpne oss for den nyskapende kraften i ordene. Det gjør vi ved «å bevare dem i hjertet», gjennom gjentagelse, refleksjon og påminning (meditatio).

*Misjon.* Samtidig kalles vi til å gå inn i Jesu såmannsarbeid, i ord og gjerning. Siktet er universelt. Åkeren er verden. I Johannesevangeliet (4,31-38) faller såing og høst sammen. Det spirer og gror. Markene står allerede hvite til høst. Noen sår og andre høster. Et nytt Gudsfolk er i ferd med å samles. De er kimen til den nye menneskehet. Nå og da bryter Gudsrikets virkelighet igjennom; på nye steder, på nytt og overraskende vis, i vår egen midte. Nyskapingen er i gang. Menighetens bønn i dag må være at dens arbeid, lokalt og gjennom misjonsprosjektene, blir gjennombruddssteder for Guds rike.

**SALMEFORSLAG**

603 Opp, alle folk på denne jord - *eller* 104 I et skur ved Betlehem 576 Som spede barnet drikk si mjølk 567 Herre, tal, din tenar lyder – *eller* 99 Jesus från Nazaret 428 Just a closer walk with Thee -  *eller* 419 Med Jesus vil eg fara 601 Som korn fra vide åkre 616 La din vingård bære frukt 694 Gi dem mitt ord – *eller* 698 Åkrane kvitnar mot hausten

**TORE LAUGERUD**

**AREOPAGOSPREST**

TL@AREOPAGOS.NO